**Στην Α’ τάξη** Γενικού Λυκείου τα θέματα των εξετάσεων των **Αγγλικών** ορίζονται ως εξής:

Θέμα 1. **Κατανόηση γραπτού λόγου – τράπεζα θεμάτων**

Δίδεται κείμενο **180-350 λέξεων**, το οποίο συνοδεύεται από μία δοκιμασία με δέκα **(10) ερωτήματα συμπλήρωσης** που αποσκοπούν (α) στον έλεγχο σφαιρικής κατανόησης ή/και (β) κατανόησης επιμέρους μηνυμάτων/ πληροφοριών του κειμένου (σύνολο **30% της βαθμολογίας**). Επισημαίνεται ότι το κείμενο αυτό θα πρέπει να είναι τροποποιημένο απόσπασμα από κείμενο των ενοτήτων της διδακτέας ύλης ή άλλο κείμενο συναφές με το θεματικό περιεχόμενο και το λεξιλόγιο των ενοτήτων αυτών. Πιο συγκεκριμένα, τα θέματα της εξέτασης θα προκύψουν μετά από επεξεργασία και τροποποίηση των διδαγμένων κειμένων και ασκήσεων του βιβλίου. Δίνεται η δυνατότητα να συμπεριληφθούν και νέα κείμενα με την προϋπόθεση ότι ανήκουν στις ίδιες θεματικές κατηγορίες με τις ως άνω ενότητες (2-8) και περιλαμβάνουν αντίστοιχο λεξιλόγιο.

Θέμα 2α. **Λεξικογραμματική - τράπεζα θεμάτων**

Δίδεται μία (1) δοκιμασία **με αφετηρία το κείμενο κατανόησης**, που αποσκοπεί στον έλεγχο λεξιλογικής ικανότητας με 10 επιμέρους **ερωτήματα συμπλήρωσης** (σύνολο **20%** της βαθμολογίας).

Θέμα 2β. **Λεξικογραμματική**

Δίδεται μία (1) δοκιμασία που αποσκοπεί στον έλεγχο γραμματικής ικανότητας με **10 επιμέρους ερωτήματα επιλογής** (σύνολο **20%** της βαθμολογίας).

Θέμα 3. **Παραγωγή** **γραπτού** **λόγου**

Οι μαθητές και οι μαθήτριες καλούνται να παράγουν κείμενο γραπτού λόγου έκτασης **120- 150 λέξεων**, σύμφωνα με πληροφορίες, παροτρύνσεις, ή/και οδηγίες που παρέχονται στα αγγλικά και οι οποίες ορίζουν με σαφήνεια το συγκειμενικό πλαίσιο της παραγωγής του (δηλαδή ποιος γράφει, σε ποιον και για ποιον σκοπό) (σύνολο **30%**).

Τα θέματα ορίζονται κατά 50% με κλήρωση από τράπεζα θεμάτων και κατά 50% από τον διδάσκοντα. Συγκεκριμένα: Τα θέματα 1 και 2α ορίζονται από την τράπεζα θεμάτων ενώ τα θέματα 2β και 3 ορίζονται από την εκπαιδευτικό της τάξης.